दिल्ली में रहने वाले पंजाबियों की बहुलता के कारण यहाँ के रहन-सहन, खान-पान, भाषा-संस्कृति पर पंजाबियत का असर साफ परिलक्षित होता है! संगीत भी इससे अछूता नहीं है! एक सिख सहेली के साथ ने मुझे भी पंजाबी सीखने को प्रेरित किया! उन दिनों दूरदर्शन पर हर शनिवार को प्रादेशिक भाषा की फिल्में दिखाई जाती थी! उनसे भी मैंने काफी पंजाबी सीखी! कुछ अपने पड़ोस में रहने वाले लोगों को बोलते सुनकर भी मैं जल्द ही पंजाबी बोलना सीख गयी! अब बारी थी संगीत की! सबसे पहले मैंने उसके साथ गुरबानी गाना सीखा, और सुर में सुर मिला कर हम दोनों गाया करते थे.....सतनाम वाहेगुरु......फिर मैंने पंजाबी लोकगीत सीखे! पंजाब का खास लोकनृत्य है ...भांगड़ा! और लड़कियां "गिद्दा" करती हैं! जिसमें सब लडकियां चंद्रकार या अर्धचन्द्राकार गोला बनाकर खड़ी हो जाती हैं और दो-दो लडकियां बारी-बारी बीच में आकर पंजाबी शैली में नाचती हैं और बाकि ताली बजाकर छोटे-छोटे टुकड़ों में लोकगीत गाती हैं जिन्हें बोलियाँ या टप्पे कहा जाता है! मैंने कई गीत सीखे जिन्हें दिल्ली में बड़े चाव से गाया जाता है.....